KIRJALLINEN KYSYMYS E-2395/99

esittäjä(t): Roberto Bigliardo (TDI) komissiolle

(16. joulukuuta 1999)

Aihe: Euroopan komission virkamiesten yhdistymisvapaus

Komissio hyväksyi 13. lokakuuta 1999 komission jäsenen Neil Kinnockin esittämän asiakirjan, joka nähdäkseni rajoittaisi huomattavasti yhdistymisvapautta toimielimissä. Asiakirjassa on esitetty uusia ja perusteettomia edustamiskriteereitä sellaisille ammattiyhdistyksille, jotka on jo virallisesti tunnustettu neuvottelukumppaneiksi.

Esiin tulleiden tietojen mukaan nämä uudet kriteerit johtaisivat eri ammattiyhdistyksiin kuuluvien virkamiesten ja jäsenten luettelointiin.

Voiko puheenjohtaja Prodi kertoa, onko asia todella näin ja jos on, kuinka hän selittää sen, että komissio on hyväksynyt tällaisen menettelyn, joka rikkoo yhdistymisvapauden lisäksi työntekijöiden perustavanlaatuisia oikeuksia tehdä valintoja ja säilyttää niiden yksityisyys.

Neil Kinnockin komission puolesta antama vastaus

(6. tammikuuta 2000)

Kuten useaan otteeseen on tehty selväksi, komissiolla ei ole aikomusta rajoittaa henkilöstön ja ammattiyhdistysten yhdistymisoikeuksia.

Parlamentin jäsenten ei tarvitse elää vuotojen ja huhujen varassa. Komission ehdotus, joka julkaistiin viime lokakuun 13. päivänä, on kokonaisuudessaan saatavilla internet-osoitteessa http://www.cc.cec/home/admref/en/refdoc.html.

Kuten mainitussa komission ehdotuksessa ammattijärjestöjen kanssa tehtäväksi uudeksi puitesopimukseksi (1 artikla) todetaan, komissio vahvistaa erityisesti tukevansa ammattiyhdistysten ja ammattialajärjestöjen tehtävän ja vastuun pääperiaatteita ja toivoo niiden osallistuvan mahdollisimman avoimesti, demokraattisesti ja tehokkaasti toimielimen toimintaan, mm. komission alullepanemaan uudistusprosessiin.

Komissio pitää työmarkkinaosapuolten vuoropuhelua tärkeänä hyvän työilmapiirin säilyttämiseksi ja henkilöstön edustuksen tehokkuuden varmistamiseksi. Nykyinen järjestelmä perustuu kuitenkin 25 vuotta vanhaan puitesopimukseen, joka ei enää ole tämän päivän toimielimen tarpeiden tasalla. Siksi muutos on järkevä ja välttämätön ja myös itse kunkin ammatillisten etujen mukainen.

Arvoisa parlamentin jäsen tietänee, että edustavuuden periaatetta sovelletaan useissa jäsenvaltioissa ja muissa demokratioissa, jotta neuvotteluja voidaan käydä ja sopimuksia tehdä pätevällä perustalla sellaisen järjestön kanssa, joka edustaa merkittävää osaa työvoimasta.

Komission ehdotusten ensisijaisena päämääränä on selkeyttää keskushenkilöstökomitean ja järjestöjen rooli hallinnon kanssa käytävissä keskusteluissa ja luoda toimiva rakenne näille keskusteluille. On selvästi määriteltävä, millaisista asioista voidaan käydä yhteistyökeskusteluja hallinnon ja järjestöjen välillä, ja mitä menettelyjä olisi luotava näiden asioiden käsittelyä varten. On varmistettava, että järjestöjen edustavuus otetaan niiden kanssa keskusteltaessa asianmukaisesti huomioon. Lisäksi on taattava, että hallinto tukee vuoropuhelun osapuolia (järjestöjä ja henkilöstökomiteaa) kyseisiin tehtäviin siirretyllä henkilöstöllä siinä määrin, että se on verrattavissa näiden osapuolten rooliin vuoropuhelussa.

Ammattiyhdistysten ja ammattialajärjestöjen jäsenluetteloiden laatimista niiden edustavuuden määrittämiseksi ei todellakaan ole ehdotettu. Uudistusehdotus tarjoaa mahdollisuuden tarkistusjärjestelmään, jolla kunkin järjestön jäsenmäärä voitaisiin tarkistaa, ja kukin järjestö voisi osoittaa, kuinka suurta osuutta henkilöstöstä se edustaa. Ehdotuksesta ilmenee kuitenkin selvästi, että järjestöjä ei voida velvoittaa käyttämään tällaista järjestelmää. Luotettavien numerotietojen saamiseksi voidaan käyttää muita

vaihtoehtoja. Eräiden järjestöpiirien jo harkitsema vaihtoehto on riippumattoman henkilön tai elimen nimeäminen tarkistustehtävään. On laajalti tunnustettu tosiasia, että jäseniä itseäänkin kiinnostaa tietää, paljonko jäseniä heidän järjestössään on.

Millään komission tekemällä ehdotuksella ei ole tarkoitus loukata yhdistymisvapautta tai muita henkilön yksityisyyteen liittyviä oikeuksia. Väitteet tällaisten ehdotusten olemassaolosta ovat täysin vailla todellisuuspohjaa.